****

***MINISTERUL JUSTIŢIEI***

***19 iunie 2013***

**Comunicat de presă referitor la primirea delegaţiei parlamentare din Republica Moldova**

La data de 19 iunie 2013, secretarul de stat în Ministerul Justiţiei, Simona – Maya Teodoroiu s-a întâlnit cu o delegaţie a Parlamentului din Republica Moldova condusă de Ana Guţu, co-preşedinte al Comisiei Comune pentru Integrare Europeană între Parlamentul României şi Parlamentul Republicii Moldova, preşedintele Comisiei pentru politică externă şi integrare europeană din Parlamentul Republicii Moldova.

Cu această ocazie a avut loc un schimb de opinii privind sprijinul şi experienţa României oferite Republicii Moldova în scopul de a răspunde provocărilor întâmpinate de ţara vecină în  parcursul  de integrare europeană şi procesul de reformă a justiţiei .

Oficialul moldovean a precizat că „*România acoperă un spaţiu civilizator, istoric şi cultural comun cu Republica Moldova, iar sprijinul necondiţionat al oficialilor români la nivel european este apreciat la justa sa valoare*”.

*“Ne concentram în continuare pe identificarea de surse de finanţare pentru a dezvolta noi proiecte de substanţă în plan bilateral”*, a subliniat oficialul român, asigurând delegaţia Parlamentului Republicii Moldova de întreaga susţinere a Ministerului Justiţiei în ce priveşte parcursul european al ţării vecine.

 Întrevederea a fost organizată în marja celei  de-a doua Reuniuni a Comisiei Comune pentru Integrare Europeană între Parlamentul României şi Parlamentul Republicii Moldova, care are loc la Bucureşti în perioada 18-19 iunie 2013 .